CELEX: 52017PC0264
Language: mt
Date: 2017-06-01
Title: Proposta għal DEĊIŻJONI TAL-KUNSILL dwar il-konklużjoni ta’ ftehim internazzjonali dwar iż-żejt taż-żebbuġa u ż-żebbuġ tal-mejda, 2015

IL-KUMMISSJONI EWROPEA
            Brussell, 1.6.2017
            COM(2017) 264 final
            2017/0107(NLE)
            Proposta għal
            DEĊIŻJONI TAL-KUNSILL
            dwar il-konklużjoni ta’ ftehim internazzjonali dwar iż-żejt taż-żebbuġa u ż-żebbuġ tal-mejda, 2015
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               Il-Ftehim internazzjonali tal-2005 dwar iż-żejt taż-żebbuġa u ż-żebbuġ tal-mejda
                  1
                li skada fil-31 ta' Diċembru 2014 ġie estiż sal-31 ta' Diċembru 2015. Skont l-Artikolu 47 (3) tiegħu, baqa’ fis-seħħ sad-dħul fis-seħħ tal-ftehim il-ġdid.
            
            
               Fid-19 ta' Novembru 2013, il-Kunsill ta l-awtorizzazzjoni lill-Kummissjoni biex tiftaħ in-negozjati f'isem l-Unjoni għall-konklużjoni ta' ftehim internazzjonali ġdid dwar iż-żejt taż-żebbuġa u ż-żebbuġ tal-mejda.
            
            
               Ir-rappreżentanti ta' 24 Stat Membru tal-Konferenza tan-Nazzjonijiet Uniti dwar il-Kummerċ u l-Iżvilupp (UNCTAD) u ta' żewġ organizzazzjonijiet intergovernattivi stabbilixxew it-test tal-ftehim il-ġdid, waqt il-Konferenza tan-Nazzjonijiet Uniti għan-Negozjar ta' Ftehim Suċċessur tal-Ftehim Internazzjonali tal-2005 dwar iż-żejt taż-żebbuġa u ż-żejt tal-mejda li sar fil-Palais des Nations f'Ġinevra, mill-5 sad-9 ta' Ottubru 2015. 
            
            
               It-test tal-Ftehim li ġie negozjat b'konsultazzjoni mal-Grupp ta' Ħidma tal-Kunsill dwar il-Prodotti Bażiċi (PROBA) huwa konformi mad-Direttivi tan-negozjar adottati mill-Kunsill. 
            
            
               B’konformità mad-Deċiżjoni tal-Kunsill (UE) 2016/1892 tal-10 ta’ Ottubru 2016
                  2
               , il-Ftehim Internazzjonali tal-2015 dwar iż-żejt taż-żebbuġa u ż-żebbuġ tal-mejda ġie ffirmat f’isem l-Unjoni fit-28 ta’ Novembru 2016 fil-Kwartieri Ġenerali tal-Organizzazzjoni tan-Nazzjonijiet Uniti, fi New York, soġġett għall-konklużjoni tiegħu f’data aktar tard. 
            
            
               Il-Ftehim il-ġdid daħal fis-seħħ b’mod provviżorju fl-1 ta’ Jannar 2017, skont l-Artikolu 31 (2) tiegħu.
            
            
               2.PROPOSTA
            
            
               Fid-dawl ta' dan kollu hawn fuq, il-Kummissjoni tipproponi:
            
            
               Li b’konformità mal-Artikoli 207(4) u 218(6) tat-TFUE, il-President tal-Kunsill għandu jaħtar lill-persuna li jkollha s-setgħa li tipproċedi, f'isem l-Unjoni Ewropea, biex tiddepożita l-istrument ta' approvazzjoni previst fl-Artikolu 28(4) tal-Ftehim, sabiex jesprimi l-kunsens tal-Unjoni Ewropea li tkun marbuta bil-Ftehim.
            
            
               Barra minn hekk, huwa previst li l-Kunsill jawtorizza lill-Kummissjoni, skont l-Artikolu 218(7) tat-TFUE, biex tistabbilixxi l-pożizzjonijiet li għandhom jiġu adottati f’isem l-Unjoni fi ħdan il-Kunsill tal-Membri stabbilit mill-ftehim il-ġdid, meta dan il-korp jintalab biex jadotta emendi tad-denominazzjonijiet u d-definizzjonijiet taż-żjut, taż-żjut mir-residwi taż-żebbuġ u taż-żebbuġ tal-mejda mogħtija fl-Anness B u C ta’ dan il-Ftehim, b’konformità mal-Artikolu 19(2) tal-Ftehim. 
            
            
               3.L-IMPLIKAZZJONIJIET BAĠITARJI
            
            
               Din il-proposta m’għandhiex implikazzjonijiet baġitarji.
            
            
               2017/0107 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-konklużjoni ta’ ftehim internazzjonali dwar iż-żejt taż-żebbuġa u ż-żebbuġ tal-mejda, 2015
            
            
               IL-KUNSILL TAL-UNJONI EWROPEA,
            
         
         
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(4), flimkien mal-punti a), v) tat-tieni subparagrafu tal-Artikolu 218(6) tiegħu u mal-Artikolu 218(7) tiegħu, 
            
            
               Wara li kkunsidra l-proposta tal-Kummissjoni Ewropea,
            
            
               Wara li kkunsidra l-kunsens tal-Parlament Ewropew,
            
            
               Billi:
            
            
               (1)Fid-19 ta' Novembru 2013, il-Kunsill ta l-awtorizzazzjoni lill-Kummissjoni biex tiftaħ in-negozjati f'isem l-Unjoni għall-konklużjoni ta' ftehim internazzjonali ġdid dwar iż-żejt taż-żebbuġa u ż-żebbuġ tal-mejda
                  3
               .
            
            
               (2)It-test tal-Ftehim Internazzjonali l-ġdid dwar iż-żejt taż-żebbuġa u ż-żejt tal-mejda ġie adottat fid-9 ta' Ottubru 2015 mir-rappreżentanti ta' 24 Stat Membru tal-Konferenza tan-Nazzjonijiet Uniti dwar il-Kummerċ u l-Iżvilupp (UNCTAD) u taż-żewġ organizzazzjonijiet intergovernattivi, waqt il-Konferenza tan-Nazzjonijiet Uniti dwar in-Negozjar ta' Ftehim Suċċessur tal-Ftehim Internazzjonali tal-2005 dwar iż-żejt taż-żebbuġa u ż-żebbuġ tal-mejda. 
            
            
               (3)B’konformità mad-Deċiżjoni tal-Kunsill (UE) 2016/1892 tal-10 ta’ Ottubru 2016
                  4
               , il-Ftehim Internazzjonali tal-2015 dwar iż-żejt taż-żebbuġa u ż-żebbuġ tal-mejda (“il-Ftehim”) ġie ffirmat f’isem l-Unjoni fit-28 ta’ Novembru 2016 fil-Kwartieri Ġenerali tal-Organizzazzjoni tan-Nazzjonijiet Uniti, fi New York, soġġett għall-konklużjoni tiegħu f’data aktar tard.
            
            
               (4)Il-Ftehim daħal fis-seħħ b’mod provviżorju fl-1 ta’ Jannar 2017, skont l-Artikolu 31(2) tiegħu.
            
            
               (5)Il-Ftehim jistabbilixxi korp li jieħu d-deċiżjonijiet, imsejjaħ il-“Kunsill tal-Membri”, li jeżerċita s-setgħat kollha u jwettaq il-funzjonijiet kollha li huma meħtieġa biex jintlaħqu l-għanijiet tal-Ftehim. Il-Kummissjoni jeħtieġ li tiġi awtorizzata biex tirrappreżenta lill-Unjoni fil-Kunsill tal-Membri.
            
            
               (6)Skont l-Artikolu 19(2) tal-Ftehim, il-Kunsill tal-Membri jista’ jemenda d-denominazzjonijiet u d-definizzjonijiet taż-żjut, taż-żjut mir-residwi taż-żebbuġ u taż-żebbuġ tal-mejda mogħtija fl-Anness B u C tal-Ftehim, u b’hekk jemenda wkoll il-Ftehim. 
            
            
               (7)Sabiex tiġi ffaċilitata l-adozzjoni ta’ dawn l-emendi għall-Ftehim mill-Kunsill tal-Membri, huwa xieraq li l-Kummissjoni tingħata s-setgħa biex tapprovahom f’isem l-Unjoni. 
            
            
               (8)Il-Kummissjoni għandha tadotta l-pożizzjonijiet tal-Unjoni dwar l-emendi proposti għall-Ftehim billi jiġi żgurat li dawn il-pożizzjonijiet ikunu fl-interess tal-Unjoni, jikkontribwixxu għal objettivi marbuta mal-politika kummerċjali tal-Unjoni u ma jiksrux id-dritt tal-Unjoni jew id-dritt internazzjonali, mingħajr preġudizzju għas-setgħa tal-Kummissjoni li tadatta r-regoli tal-Unjoni, permezz ta’ att delegat, għall-emendi li jkunu saru fil-Ftehim u adottati mill-Kunsill tal-Membri, b’mod partikolari fir-rigward tal-istandards tal-kummerċjalizzazzjoni fis-settur taż-żejt taż-żebbuġa u taż-żebbuġ tal-mejda, imsemmija fl-Artikolu 75 tar-Regolament (UE) Nru 1308/2013 tal-Parlament Ewropew u tal-Kunsill
                  5
               . 
            
            
               (9)Sabiex ikollu aċċess għall-għarfien espert tal-Istati Membri u biex tiġi żgurata koerenza massima bejn id-deċiżjonijiet tal-Kunsill tal-Membri u r-regoli tal-Unjoni li għandhom jiġu adottati permezz ta’ att delegat b’segwitu għad-deċiżjonijiet tal-Kunsill tal-Membri, huwa xieraq li l-Kummissjoni tkun megħjuna minn rappreżentanti tal-Istati Membri, li għandhom ikunu infurmati malli din tħejji l-pożizzjonijiet li tkun biħsiebha tieħu f’isem l-Unjoni. Huwa xieraq li jiġi previst li, jekk numru ta’ Stati Membri ekwivalenti għall-minoranza li timblokka stabbilita fit-tieni subparagrafu tal-Artikolu 238(3)(a) tat-Trattat, jopponu l-pożizzjoni prevista mill-Kummissjoni, il-Kummissjoni, din il-pożizzjoni ma tkunx tista' teħodha.  
            
            
               (10)Il-Ftehim għandu jiġi approvat f'isem l-Unjoni Ewropea, 
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-Ftehim Internazzjonali dwar iż-żejt taż-żebbuġa u ż-żebbuġ tal-mejda tal-2015 huwa approvat f'isem l-Unjoni.
            
            
               It-test tal-Ftehim jinsab mehmuż ma’ din id-Deċiżjoni.
            
            
               Artikolu 2
            
            
               Il-President tal-Kunsill għandu jaħtar lill-persuna li jkollha s-setgħa li tipproċedi, f'isem l-Unjoni Ewropea, biex tiddepożita l-istrument ta' approvazzjoni previst fl-Artikolu 28(4) tal-Protokoll, sabiex jesprimi l-kunsens tal-Unjoni Ewropea li tkun marbuta bil-Ftehim.
            
         
         
            
               Artikolu 3
            
            
               Il-Kummissjoni tirrappreżenta lill-Komunità fil-Kunsill tal-Membri mwaqqaf bl-Artikolu 3 tal-Ftehim.
            
            
               Artikolu 4
            
            
               Jekk il-Kunsill tal-Membri stabbilit bil-Ftehim jiġi interpellat jadotta emendi tad-denominazzjonijiet u d-definizzjonijiet taż-żjut, taż-żjut mir-residwi taż-żebbuġ u taż-żebbuġ tal-mejda mogħtija fl-Anness B u C ta’ dan il-Ftehim, skont l-Artikolu 19(2) tal-Ftehim, il-Kummissjoni għandha tingħata s-setgħa li tistabbilixxi l-pożizzjonijiet li għandhom jiġu adottati f’isem l-Unjoni dwar l-emendi proposti, skont il-kundizzjonijiet li ġejjin:
            
            
               1)Il-Kummissjoni għandha tiżgura li l-pożizzjonijiet adottati:
            
            
               -ikunu fl-interessi tal-Unjoni;
            
            
               -ma jiksrux id-dritt tal-Unjoni jew id-dritt internazzjonali, u b’mod partikolari ma jiksrux ir-Regolament (UE) Nru 1308/2013, mingħajr preġudizzju għas-setgħa tal-Kummissjoni li tadatta r-regoli tal-Unjoni, permezz ta’ att delegat, għall-emendi li jkunu saru fil-Ftehim u adottati mill-Kunsill tal-Membri, b’mod partikolari fir-rigward tal-istandards tal-kummerċjalizzazzjoni fis-settur taż-żejt taż-żebbuġa u taż-żebbuġ tal-mejda msemmija fl-Artikolu 75 ta’ dak ir-Regolament.
            
            
               2)Bl-għan li tiġi stabbilita l-pożizzjoni tal-Unjoni, il-Kummissjoni għandha tinforma lir-rappreżentanti tal-Istati Membri fi żmien xieraq dwar kwalunkwe pożizzjoni li tkun biħsiebha tieħu f’isem l-Unjoni fi ħdan il-Kunsill tal-Membri.
            
            
               Meta numru ta’ Stati Membri ekwivalenti għall-minoranza li timblokka stabbilita fit-tieni subparagrafu tal-Artikolu 238(3)(a) tat-Trattat jopponu l-pożizzjoni prevista mill-Kummissjoni, il-Kummissjoni ma tkunx tista’ teħodha din il-pożizzjoni. F’dan il-każ, il-Kummissjoni għandha tippreżenta proposta xierqa lill-Kunsill skont l-Artikolu 218(9) tat-Trattat.
            
            
               Artikolu 5
            
            
               Din id-Deċiżjoni għandha tidħol fis-seħħ fis-seba' jum wara l-pubblikazzjoni tagħha f'Il-Ġurnali Uffiċjali tal-Unjoni Ewropea.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 302, 19.11.2005, p. 47.
               
               
                  
                     (2)
                  Id-Deċiżjoni tal-Kunsill (UE) 2016/1892 tal-10 ta’ Ottubru 2016 dwar l-iffirmar, f'isem l-Unjoni Ewropea, u l-applikazzjoni provviżorja tal-Ftehim Internazzjonali dwar iż-Żejt taż-Żebbuġa u ż-Żebbuġ tal-Mejda, 2015 (ĠU L 293, 28.10.2016, p. 2).
               
               
                  
                     (3)
                  COM(2013) 646 final, 19.9.2013.
               
               
                  
                     (4)
                  Id-Deċiżjoni tal-Kunsill (UE) 2016/1892 tal-10 ta’ Ottubru 2016 dwar l-iffirmar, f'isem l-Unjoni Ewropea, u l-applikazzjoni provviżorja tal-Ftehim Internazzjonali dwar iż-Żejt taż-Żebbuġa u ż-Żebbuġ tal-Mejda, 2015 (ĠU L 293, 28.10.2016, p. 2).
               
               
                  
                     (5)
                  Ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (ĠU L 347, 20.12.2013, p. 671).